**MINISTERUL FINANŢELOR PUBLICE**

**Raport privind situația economică şi bugetară**

**pe primul semestru al anului 2022**

**Cuprins**

1. [Evoluții macroeconomice recente ale economiei românești 1](#_Toc109657572)

[II. Politica fiscal-bugetară aferentă anului 2022 12](#_Toc109657573)

[III. Execuția bugetară pe primul semestru al anului2022 17](#_Toc109657574)

[IV. Finanțarea deficitului bugetar și datoria publică 30](#_Toc109657575)

[V. Absorbția fondurilor externe nerambursabile 33](#_Toc109657576)

[Concluzii 35](#_Toc109657577)

1. **Evoluții macroeconomice recente ale economiei românești**

**În primele 3 luni ale anului 2022** economia românească s-a confruntat cu numeroase provocări. Pe de o parte criza sanitară care s-a prelungit şi în perioada ianuarie-februarie cu menținerea a numeroase restricții, iar pe de altă parte, în a doua jumătate a lunii februarie a început conflictul ruso-ucrainean ceea ce a condus la accentuarea unor fenomene care deja se manifestau încă din anul 2021 (dificultăți în lanțurile de aprovizionare, creșterea prețurilor produselor energetice, etc.) şi apariția altora noi (restricțiile impuse Rusiei, valul de refugiați, etc.). Îmbucurător a fost faptul că la începutul lunii martie, pe fondul scăderii semnificative a numărului de cazuri, starea de alertă nu a mai fost prelungită, iar restricțiile au fost ridicate, ceea ce a permis desfășurarea tuturor activităților în condiții normale.

Pe fondul acestei conjuncturi economice, **în primul trimestru al anului 2022,** produsul intern brut s-a majorat cu 6,4% comparativ cu perioada similară din 2021 (atât pe serie brută, cât și pe serie ajustată sezonier). Această creștere a condus la depășirea cu 9,1% a nivelului produsului intern brut din trimestrul I 2019 (an pre-pandemic). Pe ansamblul UE, în primul trimestru din 2022 față de trimestrul I 2021, produsul intern brut s-a majorat cu 5,5%, iar în zona euro cu 5,4% (serie ajustată sezonier).

**Contribuția la creșterea reală a PIB a elementelor de cheltuieli**

**Pe latura cererii**, creșterea economică din primul trimestru al acestui an se datorează sporului înregistrat de cererea internă (5,7%), susținută, în principal, de avansul înregistrat de componentele consumului. **Consumul privat** s-a majorat cu 7,2%, un aport semnificativ avându-l serviciile pentru populație care au avansat cu 16,2%. Contribuția la creșterea produsului intern brut de 4,6 puncte procentuale a consumului privat s-a datorat accentuării înclinației spre consum a populației, alimentată de îngrijorarea privind continuarea tendințelor inflaționiste, cât și faptului că puterea de cumpărare a veniturilor populației a avut o dinamică pozitivă (1,1% în trimestrul I 2022 față de trimestrul I 2021).

Ca urmare a situației economice interne - care a necesitat luarea unor măsuri de sprijin al populației, dar și a crizei externe - provocate de conflictul de la granița țării, **consumul guvernamental** s-a majorat cu 3,9%, contribuind cu 0,8 puncte procentuale la creșterea economică.

**Investițiile brute** au înregistrat o dinamică de 1,7%, contribuind cu doar 0,3 puncte procentuale la creșterea reală a PIB, criza inflaționistă care a afectat inclusiv piața materialelor de construcții întârziind decizia de a investi. Pe de altă parte, acumularea brută a sporit cu 3,1%, contribuția stocurilor la creșterea produsului intern brut fiind de 0,4 puncte procentuale.

Pe latura externă, exporturile de bunuri și servicii au înregistrat, în termeni reali, o creștere cu 10,6%, depășind majorarea importurilor de bunuri și servicii (8,8%), conducând astfel la o contribuție pozitivă a **exportului net** la creșterea economică, respectiv cu 0,3 puncte procentuale.

**Pe partea ofertei***,* principalul susținător al avansului economiei a fost **sectorul serviciilor** care, pe fondul revenirii la normal a tuturor activităților economice, dar și a performanțelor considerabile înregistrate în domenii cu aport sporit de valoare adăugată (cum sunt cele din sectorul IT), a înregistrat **o majorare de 8,3%**, ceea ce s-a concretizat într-o contribuție de 5,5 puncte procentuale la dinamica PIB, reprezentând **circa 85% din totalul creșterii economice**. În cadrul serviciilor este de evidențiat realizarea deosebită din ramura **informații și comunicații** care a continuat evoluţiile bune din ultima perioadă și a înregistrat o **majorare a valorii adăugate brute cu 23,6%** susținând creșterea economică cu 1,9 puncte procentuale. O altă ramură care a obținut un rezultat semnificativ este cea care include activitățile **comerț, transport, hoteluri și restaurante** cu **un spor al VAB cu 9,2%** şi o susținere a creșterii reale a PIB cu 1,9 puncte procentuale. Această evoluție a fost favorizată de ridicarea restricțiilor în domeniul HoReCa, dar şi de înclinația spre consum manifestată de populație.

**Sectorul construcțiilor** a înregistrat o **majorare a valorii adăugate brute cu 4,4%**, un salt important în condițiile în care acest domeniu continuă, ca şi în anul anterior, să se confrunte cu problema creșterii semnificative a prețurilor materialelor.

Activitatea în **industrie** a continuat să resimtă accentuarea problemelor legate de aprovizionare, dar şi creșterea prețurilor produselor energetice. Astfel pe primul trimestru **valoarea adăugată brută în industrie s-a contractat ușor, respectiv cu 0,3%**.

**Contribuția la creșterea reală a PIB a elementelor de creare**



Valoarea de 273,8 miliarde lei a produsului intern brut, realizat în trimestrul I 2022, a fost rezultatul unei creșteri cu 6,4%, în termeni reali şi a unui deflator de 12,8%, ceea ce a condus la o creștere nominală de 20,1%.

**Volumul producției industriale** a scăzut cu 0,8% în primele cinci luni ale anului 2022, față de aceeași perioadă a anului anterior, pe fondul diminuării cu 6,1% a producției și furnizării de energie electrică și termică, gaze, apă caldă și aer condiționat și cu 4,4% a industriei extractive. Industria prelucrătoare a înregistrat un avans ușor de 0,3%, susținut de revenirea peste așteptări a producției din luna mai.

În cazul mai multor ramuri creșterile de 2 cifre din luna mai au determinat, pe de o parte, revigorarea dinamicii modeste din primele 4 luni (fabricarea băuturilor, fabricarea produselor de tutun, fabricarea produselor farmaceutice sau, fabricarea hârtiei şi a produselor din hârtie), iar pe de altă parte temperarea trendului descendent (fabricarea produselor de cocserie sau fabricarea autovehiculelor de transport rutier). Cu toate acestea, se constată că sunt ramuri care continuă să înregistreze scăderi de producție de peste 5%, comparativ cu primele 5 luni din 2021, precum: fabricarea substanțelor și a produselor chimice (-21,1%), ramură afectată de costurile ridicate la gaze, dar și de oprirea temporară a producției în cazul societății Azomureș, fabricarea autovehiculelor de transport rutier (-9,8%), scădere provenită din dezechilibrele din lanțurile de aprovizionare cu semiconductori, prelucrarea lemnului, fabricarea produselor din lemn şi plută (-7,8%) și fabricarea produselor de cocserie și a produselor obținute din prelucrarea țițeiului (-6%).

Orientarea populaţiei către bunurile de uz curent a condus la o majorare de 8,9% pe această componentă, în primele 5 luni din 2022, comparativ cu aceeași perioadă a anului anterior. In restul grupelor industriale mari producția s-a redus, cel mai pleiunțat declin înregistrându-se în industria energetică (-6%).

În primul trimestru din 2022, **investițiile nete** au crescut în termeni reali cu 1,2% comparativ cu trimestrul I 2021 fiind susținute de lucrările de construcții noi (+4,5%), ramura predominantă în structura investițiilor (58% din total). **Investițiile nete** în utilaje s-au majorat cu numai 0,3% reprezentând 33,4% din total, în timp ce alte cheltuieli s-au diminuat cu 14%.

**Evoluția peste așteptări din luna mai a condus la o majorare a volumului lucrărilor de construcții de 3,2%** în primele 5 luni ale anului 2022 față de perioada corespunzătoare din anul anterior. Pe elemente de structură, lucrările de întreținere și reparații curente au avut o evoluție solidă (10,4%), urmate de construcțiile noi (1,8%), care au revenit în teritoriul pozitiv după avansul de 8,8% din luna mai, în timp ce reparațiile capitale au scăzut 3,6%. Pe obiecte de construcții, atât clădirile nerezidențiale cât și clădirile rezidențiale s-au majorat cu 16,2% respectiv 6,6%, în primele 5 luni ale anului 2022 comparativ cu aceeași perioadă a anului precedent. Cu toate că luna mai a fost prima lună din acest an în care construcțiile inginerești s-au majorat (1,0% față de mai 2021), la nivelul primelor 5 luni scăderea a atins 7%, diminuând avansul volumului lucrărilor de construcții pe total.

**Volumul cifrei de afaceri din comerțul cu amănuntul** (cu excepția comerțului cu autovehicule şi motociclete) s-a majorat cu 5,7% în primele cinci luni ale anului 2022 comparativ cu perioada corespunzătoare a anului anterior Comparativ cu primul trimestru din acest an (5,5% T1 2022/T12021), în perioada aprilie-mai (față de perioada corespunzătoare din 2021) comerțul cu amănuntul a avansat cu 5,8% pe seama vânzărilor de carburanți (10,5%), ca urmare a intensificării deplasărilor în interes profesional sau în vacanță și de produse nealimentare (6,8%), fiind preferată achiziționarea de produse farmaceutice şi cosmetice şi articolele de îmbrăcăminte.

Vânzările de mărfuri alimentare s-au majorat cu 1,9% în primele 5 luni (cu 1,2 p.p peste dinamica înregistrată la 4 luni). După o perioadă îndelungată, când au fost preferate în context pandemic, comenzile prin internet s-au diminuat cu 2,4%. Vânzările de carburanți au continuat să crească şi în luna mai (9,7% comparativ cu mai 2021), astfel încât după 5 luni avansul a fost de 10,1%.

**Volumul total al cifrei de afaceri pentru servicii de piață prestate populației** s-a majorat cu 39,5% în primele cinci luni ale anului 2022, pe seama avansului robust, de peste 40% a activității din hoteluri și restaurante (41,6%), dar şi a activităților agențiilor turistice (40,2%). Aceleași ramuri au susținut şi creșterea de peste 35% a cifrei de afaceri din luna mai 2022 comparativ cu luna corespunzătoare din 2021. Astfel, majorarea cifrei de afaceri pentru serviciile prestate populației din perioada aprilie - mai (43,1%) a depășit cu peste 6 p.p. rezultatele din primul trimestru, cel mai mare aport avându-l activitățile agențiilor turistice.

**Valoarea cifrei de afaceri în serviciile prestate în principal întreprinderilor** a menţinut ritmul de creştere de două cifre de la începutul anului 2022, înregistrând în primele 5 luni ale anului 2022 un avans important, de 25,1% faţă de perioada similară a anului 2021. Această evoluţie a fost influenţată în special, de creşterile de peste 40% înregistrate în următoarele sectoare: transporturi aeriene (87,0%), depozitare şi activităţi auxiliare pentru transporturi (46,2%), tranzacţii imobiliare (45,5%), servicii de tehnologia informaţiei (44,4%). În cazul activităţilor de producţie cinematografică deşi creşterea din primele 5 luni este robustă (41,3%), scăderea activităţii din luna mai (-26,2% faţă de aprilie 2022) a încetinit avansul comparativ cu primele 4 luni.

**Exporturile de bunuri** au totalizat în primele 5 luni ale anului 2022, valoarea de 36,9 miliarde euro, înregistrând o dinamică pozitivă de 23,5% față de perioada similară a anului precedent (+7,0 miliarde euro), creşterile valorilor exprimate în euro având o componentă importantă de preţuri. În structura exporturilor, expedierile intra-comunitare au reprezentat 73,2% din total, majorându-se cu 21,8%, iar exporturile destinate statelor extra UE au înregistrat o dinamică superioară de 28,1%, fiind susţinută de livrările de produse agroalimentare.

Structura exporturilor din primele cinci luni ale anului 2022 a fost constituită în proporție de 42,7% din maşini şi echipamente pentru transport care au înregistrat o creştere cu 9,3% faţă de perioada de comparaţie a anului precedent. Menţionăm faptul că cealaltă categorie importantă, respectiv livrările de mărfuri manufacturate, clasificate în principal după materia primă (fier, oţel, cauciuc, metal, lemn-exclusiv mobilă etc.) s-au majorat cu 33,4%. Valoarea totală a exporturilor industriei manufacturiere, în care se regăsesc şi articole de îmbrăcăminte şi accesorii, încălţăminte, mobilă şi părțile ei, aparatură de măsură şi control etc., a constituit 31,3% din totalul bunurilor livrate pe pieţele externe, pe ansamblul primelor cinci luni ale anului 2022.

**Importurile de bunuri** s-au majorat în primele 5 luni ale anului 2022 cu 28,1%, ajungând la valoarea de 49,7 miliarde euro, creşterile valorilor exprimate în euro având o componentă importantă de preţuri, chiar mai accentuată decât cea a exporturilor. În cazul importurilor, pe zona intra UE de provenienţă, valoarea introducerilor de bunuri s-a majorat cu 24,1%, reprezentând 71,1% din totalul achiziţiilor, în timp ce importurile provenite din afara spaţiului UE au fost cu 39,5% mai mari decât în primele cinci luni ale anului 2021.

Structura importurilor de bunuri a fost dominată, ca şi în cazul exporturilor, de grupele de produse maşini şi echipamente pentru transport (32,5%) şi mărfuri manufacturate, clasificate în principal după materia primă (19,6%) cele două grupe înregistrând creşteri valorice cu 13,2% respectiv 35,3% în ianuarie-mai 2022 faţă de intervalul corespunzător din 2021. De menționat faptul că în această perioadă grupa combustibililor minerali, lubrifianți şi materiale conexe, constituită din: petrol şi produse petroliere; gaz şi produse industriale din gaz; energie electrică şi cărbune, cocs şi brichete şi-a dublat valoarea achizițiilor față de perioada similară a anului 2021 (116,5%), reprezentând 10,3% din importurile totale.

**Evoluția Comerțului Exterior ianuarie - mai 2022**

**Balanța comercială a României** s-a închis, în primele 5 luni ale anului 2022, cu un deficit FOB-CIF în valoare de 12,7 miliarde euro (generat în proporție de 65,0% de către zona intra a schimburilor de bunuri) și a depășit cu 3,9 mld. euro nivelul din primele cinci luni ale anului 2021.

Zona de petrochimie (produse farmaceutice, îngrășăminte, materiale plastice etc.) a generat aproape 46% din nivelul deficitului extern, cu o pierdere de 5,8 mld. euro. Este de menționat faptul că la categoria combustibili și lubrifianți deficitul comercial a atins valoarea de 3,2 mld. euro, ca urmare a dublării importurilor față de primele 5 luni ale anului 2021 (5,1 mld. euro față de 2,4 mld. euro), sub presiunea creșterii cotațiilor internaționale ale petrolului și a crizei provocate de războiul ruso-ucrainean. Totodată, creșterea valorii importurilor la categoria mărfurilor manufacturate clasificate în principal după materia primă (35,3%), sub impactul ascensiunii prețurilor internaționale ale materiilor prime, a generat un deficit comercial pe acest segment de 2,8 mld. Euro. Este de remarcat faptul că deficitul de alimente şi animale vii s-a redus cu 501,2 mil. euro în primele cinci luni ale anului 2022 comparativ cu aceeași perioadă din 2021 (de la 1218,8 mil. euro până la 717,6 mil. euro), ceea ce reprezintă o scădere cu peste 41%. Soldul negativ al balanței cu produse alimentare şi animale vii a provenit în totalitate din comerțul cu statele UE.

**Contul curent al balanței de plăți** a înregistrat, în primele cinci luni ale anului 2022, un deficit de 10,24 mld. euro, în creștere cu aproape 80% față de perioada similară din anul 2021, când valoarea deficitului a fost de 5,7 mld. euro. Deprecierea soldului contului curent în această perioadă a fost determinată, în principal, de creșterea cu 40,8% a deficitului comercial (de la -8,46 mld. euro în primele cinci luni ale anului 2021 la -11,9 mld. euro în primele cinci luni ale anului 2022), atenuată de majorarea cu 14,5% a excedentului la categoria servicii (3,98 mld. euro în perioada ianuarie-mai 2022 față de 3,47 mld. euro în aceeași perioadă din 2021).

În primele cinci luni ale anului 2022, excedentul balanței serviciilor s-a majorat cu 14,5% ajungând la 3,98 mld. euro, pe fondul intensificării activității în sectorul terțiar, ca urmare a ridicării definitive a măsurilor de prevenire a extinderii coleiavirusului și a tendinței de a se reveni la o viață normală.

În perioada analizată, soldurile pozitive ale serviciilor de telecomunicații, informatice și informaționale (+1,99 mld. euro) şi de transport (+1,92 mld. euro) au fost contrabalansate de evoluția negativă a serviciilor de turism-călătorii, deficitul înregistrat de această componentă depășind de aproape 2 ori nivelul din primele 5 luni ale anului 2021 (-1,16 mld. euro față de -0,65 mld. euro).

Un alt factor care a condus suplimentar la creșterea deficitului de cont curent pentru primele cinci luni din 2022 a fost deprecierea cu 1,6 mil. euro a soldului veniturilor primare, acesta înregistrând o majorare a deficitului de la 1,03 mld. euro în primele cinci luni din 2021 la 2,60 mld. euro în aceeași perioadă a anului 2022. Această depreciere a fost influențată în mare măsură de majorarea deficitului din investiții directe cu 1,37 mld. euro (respectiv o creștere de 37,7%) și a fost determinată, în principal, de creșterea ieșirilor sub forma profiturilor reinvestite.

**Investițiile străine directe** au însumat, în perioada ianuarie-mai 2022, o valoare de 3.787 milioane euro, comparativ cu 2.471 milioane euro în aceeași perioadă a anului anterior. Nivelul investițiilor reale în economie (participații la capital și profit reinvestit) a fost de 3.610 milioane euro, în timp ce pentru creditele intragrup a fost consemnată o valoare netă de 177 milioane euro.

Creșterea **prețurilor de consum** și-a continuat traiectoria ascendentă manifestată încă din prima parte a anului, inflația anuală ajungând în luna iunie la un nou maxim de 15,05%, cu 6,7 puncte procentuale mai mult decât în luna ianuarie 2022.

Pe medie, în primul semestru al anului 2022 prețurile de consum au crescut cu 11,74%. Creșterile cele mai pleiunțate s-au înregistrat la mărfurile nealimentare (13,66%), urmate de mărfurile alimentare (11,65%), în timp ce tarifele la servicii (6,78%) au avut un ritm de creștere mai moderat.

Ascensiunea continuă a prețurilor la gaze naturale începând cu a doua jumătate a anului trecut, precum și prețurile ridicate la combustibili, în concordanță cu cotațiile în creștere ale barilului de petrol din prima parte a anului 2022, au influențat semnificativ evoluția prețurilor în cazul bunurilor nealimentare.

Totodată, contextul geopolitic din Ucraina suprapus peste criza resurselor energetice, criza din transporturi şi perturbările lanțurilor de distribuție și aprovizionare au condus la accelerarea prețurilor şi în cazul mărfurilor alimentare.

**Contribuții la rata anuală a inflației (%)**

**Cursul mediu de schimb leu/euro** s-a situat, în primele 6 luni ale anului curent, la valoarea de 4,9455 lei/euro, moneda națională înregistrând o depreciere în termeni nominali de 0,90%, față de perioada corespunzătoare din 2021, în timp ce în termeni reali aceasta s-a apreciat cu 10,73%. În perioada ianuarie - iunie 2022 raportul euro/dolar a fost de 1,09, în ultima perioadă fiind înregistrată însă o apreciere consistentă a dolarului american faţă de moneda europeană.

**Efectivul salariaților** s-a majorat începând cu luna ianuarie 2022 faţă de luna anterioară, şi s-a înscris pe un trend ușor crescător comparativ cu traiectoria din perioada corespunzătoare din 2021. Acesta a ajuns la sfârșitul lunii mai la 5054,4 mii persoane. Față de efectivul salariaților înregistrat la sfârșitul lunii mai din anul 2021 creșterea a fost de 1,8%.

**Numărul mediu al salariaților** (calculat ca medie aritmetică a efectivelor lunare) în primele 5 luni ale anului 2022 a fost de 5036,2 mii persoane, în creștere cu 1,8% față de aceeași perioadă a anului 2021. Pe sectoare, evoluția a fost următoarea: sectorul bugetar a avut o creștere de 1,4%, iar în sectorul concurențial de 1,9% față de aceeași perioadă a anului 2021. În structură, distribuția a fost următoarea: salariații din sectorul bugetar reprezentau 19,8% din totalul salariaților din economie, iar cei din sectorul concurențial 80,2%.

În primele 5 luni din acest an, **în sectorul bugetar**, s-a înregistrat o creștere cu 1,4%, iar în cadrul acestuia s-a observat o creștere de 2,6% în sănătate și asistență socială iar în administrația publică de 1,4%. Salariații din sectorul bugetar au fost distribuiți astfel: 43,5% în sănătate şi asistență socială; 35,3% în activitățile de învățământ şi 21,2% în administrația publică.

**În sectorul concurențial**, s-a înregistrat o scădere a numărului de salariați în industrie cu 0,3%, în agricultură s-a majorat ușor cu 0,8%, iar în construcții a fost un spor de 2,2%.

Distribuția **salariaților pe activități economice** la sfârșitul lunii mai 2022 arată că: 25,5% din totalul salariaților din economie şi 31,7% din numărul salariaților din sectorul concurențial erau în industrie (din care 21,5% în total economie erau în industria prelucrătoare); 16,2% în comerț; 8,7% în construcții; 8,6% în sănătate şi asistență socială; 7,0% în învățământ; 5,3% în transport şi depozitare; 4,5% în hoteluri şi restaurante; 4,2% în administrația publică; 1,7% în agricultură, silvicultură şi pescuit.

**Creșteri semnificative ale numărului de salariați**, în primele 5 luni ale anului 2022, s-au înregistrat în următoarele activități economice: activități de servicii în tehnologia informației 15,5%; informații și comunicații 9,7%, transporturi pe apă 9,3%, activități de editare 8,4%, hoteluri și restaurante 7,2%, fabricarea echipamentelor electrice 5,9%; activități de spectacole, culturale și recreative 4,8%, fabricarea produselor din tutun 3,8%; activități profesionale, științifice și tehnice 3,8%, activități de servicii administrative și activități de servicii suport 3,4%, fabricarea produselor farmaceutice de bază și a preparatelor farmaceutice 2,8%, sănătate și asistență socială 2,6%.

În perioada ianuarie – mai 2022 comparativ cu aceeași perioadă din 2021 numărul locurilor de muncă a crescut cu **90,2 mii (locuri de muncă în regim salarial**).

Industria a cunoscut o diminuare a locurilor de muncă cu 3,9 mii pe total, din care industria prelucrătoare cu 2,2 mii locuri de muncă. În hoteluri şi restaurante una dintre cele mai afectate activități pe perioada pandemiei, numărul de salariați a crescut cu 7,2%, respectiv 14,8 mii persoane, acest lucru datorându-se măsurilor de sprijin adoptate de guvern prin OUG nr. 30/2020. În același timp, au existat şi ramuri care nu au fost afectate de criza sanitară şi care şi-au extins personalul în primele 5 luni ale anului 2022: informații și comunicații 19,8 mii persoane (9,7%), urmat de activități de servicii în tehnologia informației; activități de servicii informatice 17,4 mii persoane (15,5%), comerț cu ridicata și cu amănuntul 12,6 mii persoane (1,6%), sănătate și asistență socială 11,0 mii persoane (2,6%).

Câștigul salarial mediu brut pe total economie, a fost în primele 5 luni ale anului 2022 de 6258 lei, cu 10,5% mai mare decât cel înregistrat în perioada corespunzătoare a anului 2021. Câștigul salarial mediu net s-a majorat cu 10,9%, fiind de 3850 lei.

Creșteri ale câștigului salarial mediu brut s-au înregistrat în activitățile: transporturi aeriene (41,4%), activități de editare (33,7%), fabricarea produselor din tutun (19,9%), fabricarea substanțelor și a produselor chimice (18,8%), hoteluri şi restaurante (17,8%), extracția cărbunelui superior și inferior (17,4%), informații şi comunicații (16,2%), tranzacții imobiliare (14,5%), comerț cu ridicata şi cu amănuntul; repararea autovehiculelor şi motocicletelor (13,9%), activități profesionale, științifice și tehnice (12,1%), industria prelucrătoare (12,0%), activități de servicii administrative şi activități de servicii suport (11,8%),intermedieri financiare și asigurări (11,0%), producția și furnizarea de energie electrică și termică, gaze, apă caldă și aer condiționat (10,5%), activități de spectacole, culturale și recreative (10,5%).

În sectorul bugetar, creșterea medie a câștigului salarial mediu brut a fost de 4,3% comparativ cu perioada corespunzătoare a anului 2021, în timp ce în sectorul concurențial s-a majorat cu 12,5%.

În termeni reali, pe total economie, câștigul salarial real s-a redus cu 0,2%. Câștigul salarial real în sectorul bugetar a înregistrat o scădere de 5,6%, iar în sectorul concurențial o creștere de 1,6%.

**La nivelul întregii economii, în primele 5 luni ale anului 2022, fondul de salarii s-a majorat cu 12,5% în condițiile în care numărul mediu de salariați a crescut cu 1,8% iar câștigul salarial mediu brut a atins un nivel de 10,5%.**

**Șomajul înregistrat** la nivel național a avut un trend descrescător, urmare a numărul mare de locurile de muncă vacante (+83,6 mii față de trim. I 2021) și a permiselor de muncă pentru lucrătorii străinii (din afara spațiului UE). Măsurile de sprijin adoptate de Guvernul României, în special cele care au vizat șomajul tehnic, au făcut ca personalul să rămână angajat în cadrul firmelor chiar dacă activitatea acestora a suferit diminuări. Toate acestea au limitat orice creștere semnificativă a șomajului.

Șomajul înregistrat la sfârșitul lunii mai 2021 a ajuns la 267,5 mii persoane cu o rată a șomajului 3,06 %, iar la sfârșitul lunii mai 2022 numărul șomerilor înregistrați a scăzut la 222,6 mii persoane, cu o rată a șomajului înregistrat de 2,55%. Numărul șomerilor înregistrați la sfârșitul lunii mai 2022 a scăzut cu 44,9 mii persoane (8,4%) față de mai 2021. Din totalul șomerilor înregistrați, 38,9 mii persoane au fost șomerii indemnizați (17,5%) şi 183,7 mii persoane șomeri neindemnizaţi (82,5%). Pe medii de rezidență numărul șomerilor înregistrați se prezintă astfel: 62,8 mii persoane (28,2%) din mediul urban şi 159,8 mii persoane (71,8%) din mediul rural.

**Structura șomajului pe grupe de vârstă,** la sfârșitul lunii mai 2022, ne arată că cea mai mare pondere a avut-o grupa de vârstă 40 - 49 de ani, care reprezentau 25,2% din totalul șomerilor înregistrați, urmați de grupele 50 - 55 de ani (20,4%), peste 55 de ani (19,9%) și 30-39 ani (15,8%).

**După nivelul de instruire**, șomerii fără studii și cei cu nivel de instruire primar, gimnazial şi profesional aveau ponderea cea mai mare în totalul șomerilor înregistrați, respectiv 76,4%. Șomerii cu nivel de instruire liceal și post-liceal reprezentau 18,9% din totalul șomerilor înregistrați, iar cei cu studii universitare reprezentau 4,7%.

În ceea ce privește **șomajul de lungă durată**, la sfârșitul lunii mai 2022 se aflau înregistrați 85,7 mii persoane (38,5% din totalul șomerilor înregistrați), din care 7,1 mii persoane din rândul tinerilor cu vârsta sub 25 de ani aflați în șomaj de peste 6 luni (11,9% din totalul șomerilor sub 25 de ani) și 78,6 mii adulți aflați în șomaj de peste 12 luni (88,1% din rândul șomerilor cu vârsta peste 25 de ani).

# **Politica fiscal-bugetară aferentă anului 2022**

Construcția bugetară pe anul 2022 a avut la bază următoarele obiective:

1. Crearea premiselor pentru menținerea și susținerea unui nou cadru de dezvoltare durabilă, justă şi intruzivă care să asigure o tranziție ecologică eficientă economic, suportabilă social şi axată pe competitivitate, inovație şi decarbonizare, finanțarea schemelor de ajutor de stat în vederea sprijinirii mediului de afaceri;
2. Continuarea graduală a consolidării fiscale începute în anul 2021, prin măsuri care să permită atingerea țintei de deficit prevăzută de regulamentele europene până la sfârșitul orizontului de prognoză, respectiv anul 2024;
3. Reforma, prioritizarea și programarea multianuală a investițiilor publice într-o manieră eficientă, profesionistă și transparentă cu efect multiplicator şi aport direct la formarea brută de capital fix, prin creșterea aportului fondurilor europene aferente cadrului financiar 2021-2027 și cele aferente Mecanismului de Redresare și Reziliență ce finanțează reformele și investițiile stabilite prin Programul Național de Redresare și Reziliență;
4. Crearea unei politici fiscale predictibile pentru susținerea și adaptarea mediului de afaceri la provocările ridicate de criza sanitară, simplificarea fiscalității și fluidizarea proceselor interne, pentru a crea premisa unei creșteri economice durabile;
5. Dezvoltarea şi diversificarea instrumentelor de management ale datoriei publice pentru menținerea datoriei publice la un nivel sustenabil;
6. Măsuri consistente pentru crearea și consolidarea unor finanțe publice sănătoase, prin eficientizarea calitativă a cheltuielilor publice cu focalizare pe:

* finanțarea unui pachet de reforme în domeniul muncii, al pensiilor, măsuri active de protecție privind grupurile defavorizate și cele vulnerabile;
* consolidarea bugetării pe programe pe bază de indicatori de rezultat la toate nivelurile administrației publice centrale și locale care să permită transparență deplină a cheltuielilor publice, îmbunătățirea clarității şi coerenței procesului de bugetare, prioritizarea politicilor sectoriale;
* întărirea guvernanței corporative la companiile de stat în vederea îmbunătățirii performanței acestora, prin utilizarea celor mai bune practici la nivel european.

**Principalele măsuri avute în vedere la elaborarea bugetului pe anul 2022:**

* Menținerea în anul 2022 a cuantumului brut al salariilor și sporurilor de care beneficiază personalul din administrația publică centrală și locală, inclusiv personalul care ocupă funcții de demnitate publică și funcții asimilate acestora, la nivelul acordat pentru luna decembrie 2021. Prin excepție de la această regulă, pentru personalul care ocupă funcțiile prevăzute în anexa nr. II „Familia ocupațională de funcții bugetare Sănătate și asistență socială” la Legea-cadru nr.153/2017, cu modificările și completările ulterioare, începând cu 1 ianuarie 2022 salariile de bază se majorează cu ¼ din diferența dintre salariul de bază prevăzut de Legea-cadru nr.153/2017, cu modificările și completările ulterioare pentru anul 2022 și cel din luna decembrie 2021. De asemenea, pentru personalul didactic de predare, personalul didactic auxiliar, personalul didactic de conducere şi personalul de îndrumare şi control din învățământ, începând cu data de 1 ianuarie 2022 salariile de bază se majorează cu ¼ din diferența dintre salariul de bază prevăzut de Legea-cadru nr.153/2017, cu modificările și completările ulterioare pentru anul 2022 şi cel din luna decembrie 2021;
* Menținerea în anul 2022 a cuantumului indemnizației de hrană la nivelul din anul 2021 (4.160 lei/an);
* Acordarea în anul 2022 a voucherelor de vacanță în cuantum de 1.450 lei pentru personalul plătit din fonduri publice și prorogarea în anul 2023 a prevederilor referitoare la acordarea indemnizației de vacanță;
* Menținerea în anul 2022 a indemnizației de merit la nivelul stabilit pentru anul 2021 (6.240 lei/lună);
* Prorogarea până în anul 2023 a prevederilor Legii educației naționale nr.1/2011, cu privire la alocarea de la bugetul de stat și bugetele locale a echivalentului a 6% din produsul intern brut și acordarea din fonduri publice a 1% din produsul intern brut pentru cercetare – măsură prevăzută și în Ordonanța Guvernului nr.57/2002 privind cercetarea științifică și dezvoltarea tehnologică;
* Prorogarea până în anul 2023 a măsurii de acordare a sumei reprezentând echivalentul în lei a 500 euro, fiecărui copil cetățean român și a cupoanelor sociale pentru educație;
* Prorogarea termenului de intrare în vigoare a Legii nr.196/2016 privind venitul minim de incluziune. În contextul imposibilității aplicării Legii nr.196/2016, este necesară menținerea aplicării Legii nr.416/2001 privind venitul minim garantat, pentru o perioadă de minim 1 an, pentru a nu afecta familiile și persoanele singure beneficiare ale ajutorului social și pentru a evita crearea unor noi probleme sociale prin creșterea riscului de excluziune socială, ținând seama și de contextul social și economic actual;
* Prorogarea până în anul 2023 a măsurii de acordare a indemnizației pentru limită de vârstă pentru primari, viceprimari, președinți şi vicepreședinți ai consiliilor județene;
* Neacordarea de tichete cadou și tichete culturale;
* Neacordarea de premii personalului din sectorul bugetar;
* Compensarea timpului lucrat peste programul normal de lucru exclusiv cu timp liber corespunzător;
* Menținerea bazei de calcul pentru unele drepturi de care beneficiază personalul militar, polițiștii și polițiștii de penitenciare la nivelul anului 2021;
* Neactualizare normei de hrană și echipament de care beneficiază personalul din sectorul de apărare, ordine publică și securitate națională;
* Plata eșalonată a hotărârilor judecătorești având ca obiect acordarea de drepturi salariale personalului din sectorul bugetar;
* Neacordarea indemnizațiilor la ieșirea la pensie, retragere, încetarea raporturilor de serviciu ori la trecerea în rezervă pentru anumite categorii de personal bugetar (cadre militare, polițiști, polițiști de penitenciare, magistrați, personal auxiliar din justiție, funcționari publici parlamentari);
* Amânarea intrării în vigoare a prevederilor Legii nr. 195/2020 care aprobă pentru personalul feroviar, atât din cadrul instituțiilor publice cât și din cadrul operatorilor economici cu capital majoritar de stat, drepturi de natură salarială și de asistență socială cu impact asupra bugetului de stat generat, în principal, de creșterea compensației serviciului public de transport feroviar de călători și a cheltuielilor cu administrarea infrastructurii feroviare;
* Menținerea în plată la nivelul acordat/cuvenit pentru luna decembrie 2021 a unor indemnizații/ajutoare cu caracter reparatoriu stabilite prin legi speciale (revoluționari, persecutați, etc), precum și a indemnizațiilor academicienilor, urmașilor acestora;
* În anul 2022, rentele viagere prevăzute la art. 64 din Legea educației fizice şi sportului nr. 69/2000, cu modificările şi completările ulterioare, se acordă în cuantumul aflat în plată în luna decembrie 2021;

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

În ceea ce privește măsurile pe care **Agenția Națională de Administrare Fiscală** și le propune pentru continuarea trendului favorabil al încasării veniturilor bugetare, menționăm că se continuă procesul de reformă și modernizare, implementarea planurilor de eficientizare a activității și, nu în ultimul rând, colaborarea eficientă pe plan internațional și deschiderea către bunele practici adoptate de alte state. Pe termen mediu și lung se dorește transformarea ANAF într-o instituție inovatoare și capabilă să răspundă provocărilor mediului extern. În acest sens, se continuă parteneriatului cu contribuabilii, mediul academic și mediul de afaceri, adoptarea de soluții digitale integrate, eficiență și transparență și, nu în ultimul rând, prevenirea și combaterea evaziunii fiscale.

Planul Național de Redresare și Reziliență (PNRR), document strategic dezvoltat în cursul anului 2021 reprezintă un cadru de excelență pentru dezvoltarea unei serii de reforme structurale care vor remodela administrația fiscală și contextul în care aceasta evoluează. Prin intermediul PNRR se vor realiza măsuri de reformă complexă, de natură legală și organizatorică, care promovează schimbarea, sprijinite de o serie de investiții în digitalizare cu obiectivul final de modernizare și digitalizare a ANAF, astfel încât:

* să fie eficientizată colectarea veniturilor la bugetul general consolidat cu consecințe asupra creșterii ponderii veniturilor în PIB cu 2,5 puncte procentuale până în trimestrul IV 2025, comparativ cu 2019,
* să fie redus decalajul fiscal la TVA cu 5 puncte procentuale până în trimestrul IV 2022, comparativ cu 2019 față de nivelul stabilit de Comisia Europeană pentru anul 2019.

Dintre măsurile de anvergură, prioritare, ale anului 2022, menționăm:

* dezvoltarea serviciilor oferite în sistem self-service a contribuabililor, la sediile unităților fiscale și asigurarea incluziunii digitale a contribuabililor;
* continuarea dezvoltării serviciilor la distanță (electleiice sau telefonice), prin noi funcționalități;
* extinderea gamei de servicii oferită în sistem self-service prin IVR, respectiv a celor oferite prin serviciul chat;
* implementarea unui serviciu webinar dedicat asistenței contribuabililor, dezvoltarea funcționalităților pentru o comunicare la distanță personalizată/prin e-mail și video;
* introducerea posibilității de înregistrare on-line pentru anumite categorii de contribuabili;
* simplificarea formularelor și finalizarea transpunerii în format electleiic a acestora (61 de formulare vor fi digitalizate în anul 2022);
* inițierea digitalizării activităților de valorificare și executare silită, prin crearea unei platforme de licitații on-line pentru valorificarea bunurilor imobile și a celor mobile cu valoare semnificativă;
* derularea acțiunilor specifice în cadrul proiectului MFP SIPOCA 739 ”Creșterea capacității administrative a Ministerul Finanțelor şi a instituțiilor subordonate în vederea îmbunătățirii interacțiunii cetățenilor și mediului de afaceri pentru obținerea de servicii electleiice extinse prin portalul ANAF”, pentru:
  + modernizarea portalului ANAF și a Spațiului Privat Virtual (SPV) pentru asigurarea unei înalte disponibilități a serviciilor electleiice disponibile în SPV. Până în trimestrul IV/2022 se va asigura înrolarea suplimentară în SPV a 500.000 de contribuabili persoane juridice;
  + extinderea gamei de servicii oferite în sistem electleiic prin SPV;
  + extinderea disponibilității serviciilor electleiice către beneficiari prin realizarea variantelor portalului ANAF adaptate la dispozitive de tip smartphone şi tabletă;
  + promovarea utilizării procedurilor simplificate și actualizarea normelor naționale în concordanță cu cerințele unionale pentru reducerea poverii administrative din sarcina mediului de afaceri, urmărind eliminarea obligației depunerii de către operatorii economici a documentelor care pot fi obținute electleiic din bazele de date ale ANAF și ONRC (17 acte normative).
* sistemul informatic de monitorizare a tranzacțiilor intracomunitare de bunuri -SIMTIC și dezvoltarea proiectului ”Radarul mărfurilor”;
* extinderea sistemului AEOI\_RO (Automatic Exchange of Information) cu funcționalități specifice;
* reproiectarea și optimizarea sistemului informatic VIES\_RO (Value Added Tax Information Exchange Sistem);
* Derularea de proiecte pilot privind creșterea conformării voluntare în domeniul impozitului pe venit:
  + „Venituri realizate de contribuabili – persoane fizice din cedarea folosinței bunurilor”
  + „Venituri realizate de contribuabili – persoane fizice din meditații/activități educaționale și alte forme de învățământ”
  + „Venituri realizate de contribuabili – persoane fizice din prestarea unor activități de înfrumusețare/întreținere corporală”
  + „Stimularea conformării voluntare - proiect dedicat persoanelor fizice”
  + „Implementarea unor noi abordări și instrumente pentru îmbunătățirea conformității fiscale a marilor contribuabili din România”
  + „Identificarea celor mai bune practici, îmbunătățirea legislației fiscale și consolidarea capacității în domeniul prețurilor de transfer în România”
* Implementarea planului de acțiune comun între Agenția Națională de Administrare Fiscală și Inspecția Muncii pentru a preveni și a limita fenomenul evaziunii privind munca subdeclarată/nedeclarată;
* Creșterea ponderii numărului de verificări documentare raportate la totalul acțiunilor de control fiscal efectuate de administrația fiscală la 30%.

1. **Execuția bugetară pe primul semestru al anului 2022**


Conform datelor operative, execuția bugetului general consolidat pe primul semestru al anului 2022 (Anexa nr. 1 și Anexa nr. 2) s-a încheiat cu un **deficit de 23,51** miliarde lei (1,71% din PIB) sub ținta stabilită pe semestrul I.

La sfârșitul primului semestru a.c. se înregistrează un deficit primar (soldul bugetar exclusiv cheltuielile cu dobânzile) în valoare de 10,39 miliarde lei (0,8% din PIB).

Comparativ cu semestrul I 2021 deficitul bugetar s-a redus cu 10,30 miliarde lei respectiv cu 1,5 puncte procentuale din PIB de la 2,86 % din PIB cât a fost în semestrul I 2021 la 1,71% din PIB în semestrul I 2022.

**Veniturile bugetului general consolidat** au fost în sumă de **216,70 miliarde lei**, cu 22,9% mai mari comparativ cu aceeași perioadă a anului precedent și cu un grad de realizare al programului de încasări pe primul semestru de **101,7%**.


Veniturile bugetului general consolidat, ca procent în PIB, au crescut în perioada analizată cu 0,9 puncte procentuale comparativ cu aceeași perioadă a anului anterior de la 14,9% în PIB în semestrul I 2021 la 15,8% din PIB în semestrul I 2022.

****

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 201,80 miliarde lei (14,7% din PIB), cu **23,1% mai mari** comparativ cu încasările semestrului I 2021 și un grad de realizare a programului semestrial de **108,1%**.

Această depășire a programului se datorează în principal evoluției pozitive a veniturilor bugetului de stat (cu un plus de venituri de 14,6 miliarde lei înregistrat la impozitele pe veniturile suplimentare din domeniul energiei electrice și a gazelor naturale, redevențe petroliere, venituri din dividende, TVA și impozit pe venit, sumă însă atenuată cu 2,1 miliarde lei din neîncasarea veniturilor din accize).

Veniturile încasate din economia internă, ca procent în PIB, au crescut cu 0,8 puncte procentuale de la 13,9% din PIB, cât au reprezentat în semestrul I 2021 la 14,7% din PIB în semestrul I 2022.



**Veniturile fiscale** au fost în sumă de **111,47 miliarde lei**, cu 26,5% mai mari comparativ cu perioada similară din anul precedent și s-au realizat în proporție de 107,9%.

În structură, veniturile fiscale au avut următoarea evoluție:

**Încasările din impozitul pe profit** pentru semestrul I 2022 au totalizat 10,76 miliarde lei, în creștere cu 27,5% și cu o depășire a țintei de program stabilit pentru această perioadă de 4,2% (+0,43 miliarde lei).

Evoluția impozitului pe profit în structură este următoarea:

* impozitul pe profit virat de agenții economici atinge ținta de program semestrial estimat (grad de realizare de 100,1%), în condițiile în care agenții economici au beneficiat și de reducerea impozitului cu 1,1 miliarde lei (efect al O.U.G. nr. 153/2022 privind facilitatea acordată pentru menținere a capitalului propriu pozitiv/majorare a capitalului propriu).

• impozitul pe profit virat de băncile comerciale înregistrează o evoluție pozitivă concretizată în încasări suplimentare la bugetul de stat de +0,6 miliarde lei față de încasările din aceeași perioadă a anului 2021 de 0,2 miliarde lei, depășind ținta de program cu 0,4 miliarde lei.

**Încasările din impozitul pe venit** în primul semestru al anului 2022 au totalizat 16,93 miliarde lei, în creștere cu 18,4% comparativ cu aceeași perioadă a anului precedent.

Gradul de realizare al impozitului pe venit față de programul stabilit pentru această perioadă este 105,3% (+0,85 miliarde lei).

În structură, încasările din impozitul pe venitul din salarii[[1]](#footnote-1) înregistrează față de aceeași perioadă a anului 2021 o dinamică de 10,9%, sub evoluția fondului brut de salarii de 11,8%[[2]](#footnote-2).

O evoluție pozitivă a veniturilor din această sursă a fost susținută și de sporul încasărilor din impozitul pe venit aferent declarației unice (creștere cu 0,6 miliarde lei, pe seama încasărilor din luna mai a anului curent[[3]](#footnote-3)), din impozitul pe veniturile din dividende (+36,7%) și din impozitul pe veniturile din pensii (+28,5%, creștere în care este inclusă majorarea valorii punctului de pensie cu 10%[[4]](#footnote-4)).

Încasările din **impozitele și taxele pe proprietate** au totalizat 5,30 miliarde lei (0,4% din PIB) cu 8,5% peste încasările semestrului I 2021, gradul de realizare al programului de încasări fiind de 95,2%.

Evoluția față de program a încasărilor din impozitele și taxele pe proprietate s-a datorat în totalitate situația înregistrate la bugetele locale unde încasările nu au reușit să atingă valoarea programată pentru semestrul I 2022.

Deși nu au reușit să atingă valoarea programată încasările din impozitele și taxele pe proprietate la bugetele locale au fost superioare(+8,3%) celor din anul anterior.

**Încasările din taxa pe valoarea adăugată** au totalizat 45,50 miliarde lei, cu 26,6% peste încasările înregistrate în aceeași perioadă a anului precedent, iar gradul de realizare al programului de încasări a fost de 105,1%.

În structură, TVA încasată[[5]](#footnote-5) s-a majorat cu 20,3% (+9,8 miliarde lei) față de semestrul I al anului 2021[[6]](#footnote-6), iar valoarea restituirilor de taxă pe valoare adăugată cu 2,0% (0,3 miliarde lei). Activitățile economice care au înregistrat creșteri semnificative, comparativ cu celelalte activități economice, au fost evidențiate pe codurile CAEN 35 (Producția si furnizarea de energie electrica și termică, gaze, apa caldă și aer condiționat) CAEN 41 (Construcții de clădiri) CAEN 46 (Comerț cu ridicata cu excepția comerțului cu autovehicule și motociclete) și CAEN 66 (Activități auxiliare pentru intermedieri financiare, activități de asigurare și fonduri de pensii). Aceste ramuri economice au reprezentat 78% din totalul creșterii înregistrate în perioada analizată. O diminuare de 12% din total creștere înregistrată s-a evidențiat la codul CAEN 19 (Fabricarea produselor de cocserie şi a produselor obținute din prelucrarea țițeiului).

Evoluția volumului cifrei de afaceri din comerțul cu amănuntul[[7]](#footnote-7) (cu excepția comerțului cu autovehicule și motociclete), serie brută, în perioada 1.I-31.V.2022, comparativ cu perioada 1.I-31.V.2021, a înregistrat o creștere pe ansamblu, cu 5,7%, datorită creșterii comerțului cu amănuntul al carburanților pentru autovehicule în magazine specializate (+10,1%), vânzărilor de produse nealimentare (+6,9%) şi vânzărilor de produse alimentare, băuturi şi tutun (+1,9%). Valoarea schimburilor extra comunitare de bunuri [[8]](#footnote-8) (Extra-UE27) a crescut cu 41,0% la importuri și cu 30,0% la exporturi (la valori exprimate în lei) în primele 5 luni ale anului 2022 comparativ cu perioada similară a anului precedent.

**Încasările din accize** au însumat 16,64 miliarde lei pe primul semestru al anului 2022, în ușoară creștere de 0,7% comparativ cu aceeași perioadă a anului precedent.

În structură evoluția accizelor se prezintă astfel:

Evoluția accizelor pentru produse energetice înregistrează o dinamică de 3,3% (creșterea încasărilor cu 3,3% la acciza din vânzarea de motorină și 47,4% la acciza din vânzarea de benzină fără plumb), în condițiile majorării accizei cu 3,6%, începând cu data de 1 ianuarie 2022.

Veniturile din accizele pentru produsele din tutun au înregistrat o scădere cu 3,0% în primul semestru al anului curent ca urmare a scăderilor semnificative înregistrate la accizele încasate din vânzarea de țigarete cu 6,8% în perioada ianuarie – mai și cu 70% în luna iunie. În structura accizelor pentru produsele din tutun, se remarcă o creștere de 77,0% a încasărilor la accizele din vânzarea produsele din tutun încălzit și din vânzarea lichidelor cu conținut de nicotină destinate inhalării cu ajutorul unui dispozitiv electleiic, pe fondul reorientării unor consumatori de la țigarete către alte produse taxate cu un nivel mult mai redus al accizei, generând însă influențe pozitive reduse asupra încasărilor de 0,06 miliarde lei[[9]](#footnote-9).

Gradul de realizare al veniturilor din accize față de programul stabilit pentru această perioadă a fost de 88,9% (-2,1 miliarde lei).

**Încasările din alte impozite și taxe pe bunuri și servicii** în valoare de 9,25 miliarde lei, au înregistrat o creștere semnificativă de 7,0 miliarde lei față de anul precedent, pe seama evoluției încasărilor la bugetul de stat din impozitul pe veniturile suplimentare obținute ca urmare a dereglementării prețurilor din sectorul gazelor naturale (+5,0 miliarde lei) și a unui nou impozit aplicat asupra venitului suplimentar realizat de producătorii de energie electrică în conformitate cu Legea nr.259/2021 (+2,0 miliarde lei).

Ținta stabilită pentru primul semestru aferent acestui an, pentru această categorie de venituri este depășită cu 6,48 miliarde lei, în special ca urmarea a evoluției înregistrate la bugetul de stat, din care +4,5 miliarde lei la impozitul pe veniturile suplimentare obținute ca urmare a dereglementării prețurilor din sectorul gazelor naturale și 2,0 miliarde lei la impozitul aplicat asupra venitului suplimentar realizat de producătorii de energie electrică (venit nou introdus prin Legea nr.259/2021 ce nu a fost inclus în programul de venituri aprobat prin Legea bugetului de stat pe anul 2022 nr. 317/2021).

**Încasările din taxa pe utilizarea bunurilor, autorizarea utilizării bunurilor sau pe desfășurarea de activități** au crescut comparativ cu încasările semestrul I 2021 cu 0,64 miliarde lei (+23,5%), gradul de realizare al programului trimestrial fiind de 111,2%.

Evoluția încasărilor din taxele pe utilizarea bunurilor, autorizarea utilizării bunurilor sau pe desfășurarea de activități s-a datorat în principal creșterii înregistrate la bugetul de stat (+44%) pe seama majorării veniturilor din taxele pentru jocurile de noroc (+0,5 miliarde lei, reprezintă creșteri încasări din taxa anuală pentru obținerea autorizației de exploatare a jocurilor de noroc), iar gradul de realizare al programului a fost de 135,2% (+0,4 miliarde lei).

**Încasările din impozitul pe comerțul exterior și tranzacțiile internaționale** au fost cu 50,1% peste cele aferente semestrului I 2021, în condițiile în care valoarea schimburilor extra comunitare de bunuri [[10]](#footnote-10) (Extra-UE27) a crescut cu 41,0% la importuri (la valori exprimate în lei) în primele 5 luni ale anului 2022 comparativ cu perioada similară a anului precedent, în timp ce gradul de realizare al programului de încasări a fost de 113,0%.

**Contribuțiile sociale** realizate în semestrul I al anului 2022 în sumă de 68,46 miliarde lei au fost cu 9,7% (+6,08 miliarde lei) mai mari comparativ cu aceeași perioadă a anului precedent, iar gradul de realizare al acestora este de 98,1%.

Pe bugete, gradul de realizare al programului de încasări stabilit pentru primul semestru al anului 2022, se prezintă astfel: bugetul asigurărilor pentru șomaj (98,7%), bugetul fondului național unic de asigurări sociale de sănătate (99,0%), bugetul asigurărilor sociale de stat (98,3%) și bugetul de stat (93,0%).

Comparativ cu aceeași perioadă a anului 2021 s-au înregistrat creșteri ale contribuțiilor sociale încasate, pe bugete componente, astfel: bugetul Fondului național unic de asigurări sociale de sănătate (+11,8%, creștere care include și contribuția de asigurări sociale de sănătate aferentă veniturilor din pensii reglementată de OUG nr. 130/2021[[11]](#footnote-11)), bugetul asigurărilor pentru șomaj (+10,5%), bugetul asigurărilor sociale de stat (+9,7%) și bugetul de stat (+2,3%).

**Veniturile nefiscale** încasate în primul semestru al anului 2022 au totalizat 21,25 miliarde lei (1,5% din PIB), cu 60,2% peste nivelul programat pentru perioada analizată și cu 62,7% mai mari comparativ cu încasările semestrul I 2021.

Sporul de încasări înregistrat s-a datorat în principal evoluției încasărilor la bugetul de stat care înregistrează o creștere semnificativă de +4,8 miliarde lei, comparativ cu aceeași perioadă a anului precedent, pe seama veniturilor din proprietate (venituri din dividende, redevențe petroliere și vărsăminte din veniturile nete ale B.N.R.). Gradul de realizare al veniturilor nefiscale este de 221,3% (+5,1 miliarde lei).

Veniturile din dividende înregistrează un avans al încasărilor de +2,7 miliarde lei față de încasările din primul semestru al anului precedent, din care +0,6 miliarde reprezintă virări de dividende aferente exercițiului financiar al anului 2019 și 2020 efectuate de către CEC BANK iar +2,0 miliarde reprezintă virări din dividendele aferente exercițiului 2021 de la operatorii economici. Virările de dividende efectuate de operatorii economici la bugetul de stat în semestrul I al anului 2021 reprezintă 41,4% în veniturile din dividende încasate la nivel anual în 2021, iar virările de dividende efectuate în semestrul I ale anului 2022 reprezintă 73% din programul anual aprobat al veniturilor din dividende. Ținta programului semestrial al veniturilor din dividende în anul 2022 este depășită cu 3,7 miliarde lei.

Veniturile din concesiuni și închirieri realizate de 2,0 miliarde lei, înregistrează o creștere semnificativă cu 174,6% (+1,3 miliarde lei) comparativ cu aceeași perioadă a anului precedent, ca urmare a majorării încasărilor din redevențe petroliere, influențate fiind de creșterea prețurilor la petrol și gaze naturale în semestrul I al anului 2022. Ținta programului semestrial al veniturilor din concesiuni și închirieri este depășită cu 1,1 miliarde lei.


Vărsămintele din veniturile nete ale B.N.R. au înregistrat o creștere cu 134,3% (+0,6 miliarde lei) față de aceeași perioadă a anului precedent, gradul de realizare este de 113,9%(+0,1 miliarde lei).

De asemenea, nivelul veniturilor nefiscale este determinat și de înregistrarea sumelor din vânzarea certificatelor de emisii de gaze cu efect de seră, potrivit prevederilor art.10, din Ordonanța de urgență a Guvernului nr. 115/2011.


**Sumele rambursate de Uniunea Europeană în contul plăților efectuate, donații și** **sume aferente asistentei financiare nerambursabile alocate pentru PNRR** au totalizat **14,89 miliarde** lei (1,1% din PIB), cu 19,4% mai mari comparativ cu semestrul I 2021. Gradul de realizare al programului semestrial a fost de 56,3%.

Ca procent în PIB, sumele rambursate de Uniunea Europeană în contul plăților efectuate, donații și sume aferente asistentei financiare nerambursabile alocate pentru PNRR s-au menținut la aceeași procent înregistrat în anul anterior de 1,1% din PIB.

**Cheltuielile bugetului general consolidat** în sumă de **240,20 miliarde lei (17,5% din PIB)**, au crescut în termeni nominali cu 14,3% față de aceeași perioadă a anului precedent, gradul de realizare al acestora fiind de 89,2%.



Acestea, ca pondere în PIB, s-au diminuat cu 0,3 puncte procentuale de la 17,8% din PIB în semestrul I 2021 la 17,5% din PIB în semestrul I 2022.



**Cheltuielile de personal** au fost în sumă de 58,33 miliarde lei în creștere cu 4,7% comparativ cu semestru I 2021, fiind realizate în proporție de 98,7%.

Cheltuielile de personal, ca procent în PIB, au scăzut cu 0,5 puncte procentuale de la 4,7% din PIB cât au fost în semestrul I 2021 la 4,2 % din PIB în semestrul I 2022.

Creșterea, în termeni nominali, a cheltuielilor de personal comparativ cu semestrul I 2021 s-a efectuat în condițiile în care pentru anul 2022 au fost luate masuri de limitare a acestor cheltuielilor pentru marea majoritate a categoriilor de salariați din sectorul bugetar cu excepția personalului din domeniile sănătate şi asistență socială precum și pentru personalul didactic de predare, personalul didactic auxiliar, personalul didactic de conducere şi personalul de îndrumare şi control din învățământ pentru care au fost prevăzute creșteri salariale potrivit prevederilor Ordonanței de urgență a Guvernului nr. 130/2021, privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative.

**Cheltuielile cu bunuri și servicii** au totalizat 31,98 miliarde lei în creștere cu 16,4% față de aceeași perioadă a anului precedent și s-au realizat în proporție de 97,5%.Ca procent în PIB cheltuielile cu bunuri și servicii au crescut cu 0,1 puncte procentuale de la 2,3 % din PIB cât au fost în semestrul I 2021 la 2,4% din PIB în semestrul I 2022.

Creșterea cheltuielilor cu bunuri și servicii s-a manifestat în cazul majorității bugetelor componente ale bugetului general consolidat pe fondul presiunilor inflaționiste înregistrate în anul 2022.

**Cheltuielile cu dobânzile** au fost în sumă de 13,02 miliarde lei (1,0% din PIB) cu 47,9% mai mari comparativ cu primul semestru al anului 2021, gradul de realizare al cheltuielilor programate pentru semestrul I 2022 fiind de 98,5%. Cheltuielile cu dobânzile au crescut cu 0,2 puncte procentuale ca raport în PIB de la 0,8% din PIB în semestrul I 2021 la 1% din PIB în semestrul I 2022. Evoluția cheltuielilor cu dobânzile s-a datorat creșterii ratelor de dobândă în contextul inflaționist manifestat îndeosebi începând cu a doua parte a anului 2021, atât pe plan intern cât și internațional, cât și ca urmare a incertitudinilor generate de conflictul armat din Ucraina.

**Cheltuielile cu subvențiile** au însumat 5,64 miliarde lei (0,4% din PIB) cu 72,9% mai mari comparativ cu aceeași perioadă a anului anterior, gradul de realizare al cheltuielilor programate pentru semestrul I 2022 fiind de 77,3%. Cea mai mare parte dintre aceste cheltuieli au reprezentat alocări către sectorul agricol și transporturi, respectiv subvenții pentru sprijinirea producătorilor agricoli și pentru transportul călătorilor, precum și pentru schema de compensare pentru consumul de energie electrica și gaze naturale al consumatorilor noncasnici pentru sezonul rece 2021-2022.

**Cheltuielile cu asistența socială** au fost de 87,88 miliarde lei (6,4% din PIB) în creștere cu 16,8% comparativ cu aceeași perioadă a anului precedent și s-au efectuat în proporție de 98,6% comparativ cu programul semestrial.

Evoluția cheltuielilor cu asistența socială a fost influențată, în principal, de majorarea de la 1 ianuarie 2022, a punctului de pensie cu 10%, respectiv de la 1.442 lei la 1.586 lei, a nivelului îndemnizației sociale pentru pensionari (pensia minimă) de la 800 lei la 1.000 lei, de acordarea unui ajutor financiar pentru pensionarii sistemului public de pensii cu pensii mai mici sau egale cu 1.600 de lei, astfel încât toți cei care se încadrează în această categorie să aibă un venit de 2.200 de lei, în luna ianuarie 2022, precum și de acordarea celei de-a 13-a indemnizații pentru persoanele cu dizabilități.

Totodată, se reflectă majorarea alocației de stat pentru copii, astfel, alocația de stat pentru copii crește, începând cu 1 ianuarie 2022, la 600 de lei pentru copiii în vârstă de până la 2 ani sau până la 3 ani, în cazul copilului cu handicap. Totodată, copiii cu handicap beneficiază de această sumă până la împlinirea vârstei de 18 ani. De asemenea, s-a majorat la 243 de lei alocația de stat pentru copiii cu vârsta cuprinsă între 2 ani şi 18 ani, dar și pentru tinerii de peste 18 ani care urmează cursurile liceale sau profesionale, până la terminarea acestora, inclusiv pentru cei cu handicap care urmează o formă de învățământ preuniversitar prevăzută de lege, dar nu mai târziu de împlinirea vârstei de 26 de ani.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor pentru energie electrică și gaze naturale, care până la finele lunii iunie 2022, au fost în sumă de 1,013 miliarde lei.

**Cheltuielile cu alte transferuri** au fost în sumă de 12,89 miliarde lei (0,9% din PIB) au fost cu 13,5% mai mari decât plățile efectuate în semestrul I 2021. Comparativ cu nivelul programat a se efectua pe primul semestru cheltuielile cu alte transferuri s-au efectuat în proporție de 80,1%.

**Cheltuielile privind proiectele finanțate din fonduri externe nerambursabile** (inclusiv subvențiile de la Uniunea Europeană aferente agriculturii și cheltuielile cu proiectele cu finanțare din sumele reprezentând asistenta financiara nerambursabilă aferenta PNRR) au fost de 16,08 miliarde lei (1,2% din PIB), cu 16,9% mai mari comparativ cu aceeași perioadă a anului precedent. Cheltuielile privind proiectele finanțate din fonduri externe nerambursabile s-au efectuat în proporție de 53,8% din nivelul programat pentru perioada analizată.

**Cheltuielile pentru investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 21,01 miliarde lei (1,5% din PIB). De asemenea, se observă o creștere mai accentuată a proiectelor de investiții finanțate din fonduri externe nerambursabile postaderare, acestea reprezentând 57,1% din totalul cheltuielilor pentru investiții pe primele șase luni ale anului 2022.

Principalele obiective de investiții distincte pentru care s-au efectuat plăți în semestrul I al anului 2022 sunt:

● Drum expres Craiova Pitești și legăturile la drumurile existente – 0,50 miliarde lei;

● Reabilitarea liniei C.F. Fleitiera - Curtici - Simeria, parte componenta a Coridorului IV Pan-European pentru circulația trenurilor cu viteza maxima de 160 km/h; Tleisonul 2: km 614 - Gurasada si Tleisonul 3: Gurasada - Simeria – 0,46 miliarde lei;

● Autostrada Brașov – Târgu Mureș – Cluj - Oradea – 0,45 miliarde lei;

● Autostrada Sibiu – Pitești – 0,28 miliarde lei;

● Pod suspendat peste Dunăre în zona Brăila – 0,25 miliarde lei;

● Autostrada de Centură București - Sector Centură Sud km.52+700 - km 100+900 – 0,23 miliarde lei;

● Autostrada Orăștie-Sibiu, kilometrul 0 + 000 - 82 + 200 – 0,15 miliarde lei;

● Autostrada Sebeș - Turda – 0,10 miliarde lei;

● Lărgire la 4 benzi Centura București Sud între A2 km 23+600 și A1 km 55+520 – 0,99 miliarde lei;

● Varianta de ocolire Târgu Jiu – 0,06 miliarde lei;

● Modernizarea liniei C.F. București Nord - Jilava - Giurgiu Nord - Giurgiu Nord Fleitiera. Lotul 1 : Redeschiderea circulației feroviare pe pod, peste râul Argeș intre Vidra si Comana – 0,06 miliarde lei;

● Modernizare DN 29D Botoșani - Ștefănești, km 2+800 - km 18+500 si km 21+800 - km 48+146 – 0,05 miliarde lei;

● Drum de legătură DN 5 - Șoseaua de centură - Pod Prieteniei km 61+400 – 0,04 miliarde lei;

● Reabilitare DN 76 (E79) Deva Oradea km 0+000 - km 184+390 – 0,04 miliarde lei;

● Varianta de ocolire a municipiului Satu Mare – 0,03 miliarde lei;

● Drum de legătură autostrada A1 Arad - Timișoara - DN69, județul Timiș – 0,03 miliarde lei.



**Stocul plăților restante** raportate la data de 30 iunie 2022 a fost în sumă totală de 1.199,6 milioane lei, cu 4,1% sub nivelul înregistrat la data de 30 iunie 2021, pe fondul diminuării plăților restante în administrația locală cu 6,7% și la nivelul bugetului asigurărilor sociale cu 15,5%. La nivelul administrației centrale s-a înregistrat o creștere a plăților restante cu 14,7% comparativ cu semestrul I 2021.



**Arieratele** (plățile restante peste 90 de zile) înregistrate la data de 30 iunie 2022 au fost în sumă de 202,8 milioane lei, ceea ce reprezintă o reducere cu 21,3% comparativ cu cele înregistrate la data de 30 iunie 2021 pe fondul diminuării arieratelor în administrația locală cu 23,2% în timp ce la nivelul administrației centrale se constată o creștere cu 5,3%. Arieratele din administrația locală au reprezentat 91,4% din totalul arieratelor înregistrate la 30 iunie 2022.

**IV. Finanțarea deficitului bugetar și datoria publică**

**IV.1 Datoria publică**

Datoria guvernamentală conform metodologiei UE s-a situat la data de 30 aprilie 2022 la un nivel de 49,2% din PIB în creștere, comparativ cu nivelul de 48,8% din PIB, cât s-a înregistrat la sfârșitul anului 2021, situându-se sub plafonul de 60% stabilit prin Tratatul de la Maastricht.

Din datoria guvernamentală înregistrată la 30 aprilie 2022, datoria internă a administrației publice a reprezentat 24,1% din PIB, iar datoria externă a fost de 25,1% din PIB.

Conform datelor publicate de EUROSTAT , la sfârșitul anului 2021, România s-a situat pe locul 19 între statele membre UE ca nivel de îndatorare, de 48,8% din PIB, media datoriei guvernamentale pentru zona Euro (EA 19) fiind de 95,6% din PIB, iar cea pentru UE27 fiind de 88,1% din PIB.

Un număr de 14 state membre au înregistrat, la finele anului 2021, un nivel al datoriei publice guvernamentale în PIB de peste 60% din PIB cele mai ridicate niveluri înregistrându-se în Grecia (193,3%), Italia (150,8%), Portugalia (127,4%), Spania (118,4%), Franța (112,9%), Belgia (108,2%) și Cipru (103,6%).

**IV.2 Finanțarea deficitului bugetar**

Finanțarea deficitului bugetar pentru **semestrul I 2022** s-a realizat în principal din surse interne, prin emisiuni de titluri de stat lansate pe piața internă și din surse externe. Sursele necesare refinanțării datoriei publice guvernamentale s-au asigurat în principal de pe piețele pe care s-au emis aceste datorii şi din rezerva financiară în valută la dispoziția MF.

Instrumentele de datorie în semestrul I 2022 pentru finanțarea deficitului bugetar şi refinanțarea datoriei publice au fost următoarele:

1. De pe piața internă :
   1. Licitații de titluri de stat pe piața interbancară: a fost adjudecată suma de 22,3 mld. LEI și respectiv 0,3 mld. EUR, reprezentând un total de aproximativ 23,6 mld LEI, din care:
   * 5,5 % emisiuni de certificate de trezorerie cu discont cu maturitate de până la 12 luni și emisiuni de obligațiuni de tip benchmark cu maturități reziduale până la 1 an;
   * 24,3 % emisiuni de obligațiuni de tip benchmark cu maturități reziduale între 1 și 5 ani; și
   * 70,2 % emisiuni de obligațiuni de tip benchmark cu maturități reziduale între 5 și 15 ani.
   1. Titluri de stat pentru populație: în semestrul I 2022 au fost lansate de titluri de stat destinate populației prin programele TEZAUR și FIDELIS în valoare totală de 7,8 mld. LEI. Prin programul TEZAUR a fost atrasă suma de 4,4 mld. LEI prin 12 emisiuni cu maturități cuprinse între 1 si 5 ani. Prin programul FIDELIS, prin 8 emisiuni cu maturități de 1 și 3 ani (LEI) și 1 și 5 ani (EUR) au fost atrase 2,1 mld. LEI și 275,4 mil. EUR.
2. De pe piața externă a fost atrasă suma de 4,2 mld. USD și 2,5 mld. EUR, prin trei emisiuni de euroobligațiuni, astfel:

* în data de 27 ianuarie suma de 2,4 mld. USD printr-o emisiune de euroobligațiuni în două tranșe, din care 1,4 mld. USD cu maturitatea de 5 ani (randament de 3,130%, cupon de 3,000%) și 1,1 mld. USD cu scadența de 10 ani (randament de 3,699%, cupon de 3,625%). Pentru emisiunea de 10 ani au fost acceptate și oferte de preschimbare a titlurilor de stat emise de România în USD cu scadența în 2023 și 2024;
* în data de 7 februarie 2022 a fost atrasă suma de 2,5 mld. EUR printr-o emisiune cu două tranșe cu scadență de 6 ani și dobândă de 2,125% pe an, respectiv scadență de 12 ani și dobândă de 3,750% pe an;
* în data de 25 mai 2022 a fost atrasă suma de 1,8 mld. USD prin intermediul unei tranzacții cu două tranșe cu scadență de 5 ani și dobândă de pe 5,250% an, respectiv scadență de 12 ani și dobândă de 6,000% pe an.

Tragerile aferente împrumuturilor contractate de la instituțiile financiare internaționale, în semestrul I 2022, au fost de cca. 460,1 mil EUR. La acestea se adaugă prefinanțarea de cca. 1,9 mld. EUR, reprezentând 13% din împrumutul contractat de România de la UE, în cadrul Mecanismului de Redresare și Reziliență.

Procesul de finanțare externă în primul semestru al anului 2022 a avut în vedere asigurarea prezenței constante a României pe piețele externe de capital în condiții de cost avantajoase pentru România, diversificarea bazei de investitori și consolidarea rezervei financiare în valută la dispoziția Trezoreriei Statului la un nivel care să acopere până la 4 luni din necesarul brut de finanțare.

**Garanțiile guvernamentale** acordate de Ministerul Finanțelor în primele 6 luni ale anului 2022 au fost în valoare de aproximativ 10,4 mld. LEI, în limita plafonului de 30 mld. LEI stabilit prin Legea nr. 312/2021 pentru aprobarea plafoanelor unor indicatori specificați în cadrul fiscal-bugetar pe anul 2022.

**IV.3 Datoria publică locală**

În ceea ce privește tragerile autorizate pentru a fi efectuate în anul 2022 din finanțările rambursabile contractate sau care urmează să fie contractate de către unitățile/subdiviziunile administrativ-teritoriale, acestea sunt în valoare de 2.000 mil. LEI, cu încadrare în plafonul anual de 2.000 mil. LEI, aprobat prin *Legea nr. 312/2021 pentru aprobarea plafoanelor unor indicatori specificaţi în cadrul fiscal-bugetar pe anul 2022*. Finanțările rambursabile autorizate în semestrul I al anului 2022 pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de cca. 924,4 mil. LEI, în limita plafonului de 1.600 mil. LEI stabilit prin Legea nr. 312/2021. De asemenea, au fost autorizate finanțări rambursabile, în sumă totală de cca. 366,8 mil. LEI, pentru a fi contractate de unitățile administrativ-teritoriale în vederea prefinanțării și/sau cofinanțării de proiecte care beneficiază de fonduri externe nerambursabile de la Uniunea Europeană.

# **V. Absorbția fondurilor externe nerambursabile**

Pentru Cadrul Financiar Multianual (CFM) 2021-2027, România are o alocare totală, de aproximativ 80 mld. euro, din fonduri UE, împărțită astfel: **pentru CFM 2021-2027** – 51,30 mld. euro (din care 30,30 mld. euro, alocați pentru Politica de coeziune (PC) și 21 mld. euro, alocați pentru Politica agricola comuna (PAC)) și **pentru** **Next Generation EU/NGUE** (instrumentul de redresare economică) – cca. 30 mld. euro (din care asistență financiară nerambursabilă în valoare de 14.2 mld. euro, alocați pentru Facilitate de Recuperare și Reziliență (RRF), 1,54 mil. euro alocați pentru React-EU și 1.2 mil. euro alocați pentru Fondul de tranziției justă (JTF)) și 14,9 mld. euro din componenta împrumut aferentă RRF.

Până în prezent România a primit 13% din alocarea totală în cadrul RRF în valoare de 1,9 mld. euro în cadrul componentei de împrumut și 1,8 mld. euro sub formă de granturi. De asemenea, în trimestrul II 2022, România a transmis CE, două cereri de plată, în valoare de 2.037,15 mil.euro aferentă sprijinului financiar nerambursabil, și respectiv 907,67 mil. euro aferentă sprijinului sub formă de împrumut, plata celor două tranșe urmează a se realiza după evaluarea CE și numai după constatarea îndeplinirii satisfăcătoare a tuturor jaloanelor și țintelor asociate fiecărei cereri de plată.

În ceea ce privește **CFM 2014-2020**, sumele primite de România de la bugetul UE, în primul semestru al anului 2022, sunt în sumă de 4,19 mld. euro, din care 0,55 mld. euro reprezintă avansuri, iar rambursările (inclusiv sumele primite din FEGA) sunt în sumă de 3,66 mld. euro. Din punct de vedere al absorbției pentru CFM 2014-2020, în anul 2022, cele mai bune rezultate au fost înregistrate de Fondul European pentru Garantare Agricolă (FEGA) prin intermediul căruia s-au atras 1,72 mld. euro (87,47% din suma estimată de 1,97 mld. euro).



\*) Cadrul financiar multianual



# **Concluzii**

* + În primul trimestru din anul 2022, comparativ cu trimestrul I 2021 produsul intern brut s-a majorat față de aceeași perioadă din 2021 cu 6,4% (pe serie brută, date provizorii). Față de trimestrul IV din 2021, România a avut în trimestrul I 2022 a doua cea mai mare creștere din UE, după Irlanda (10,8%), produsul intern brut avansând cu 5,1% (serie ajustată sezonier). In UE, economia a crescut cu doar 0,6%, iar în zona euro cu 0,5%.
  + Soldul bugetului general consolidat la semestrul I 2022 s-a încadrat în ținta stabilită. Deficitul înregistrat a fost influențat de nerealizarea cheltuielilor programate pentru primul semestru al anului 2022 și de încasările bugetare superioare nivelului programat.
  + Datoria guvernamentală conform metodologiei UE s-a situat la data de 30 aprilie 2022 la un nivel de 49,2% din PIB în creștere, comparativ cu nivelul de 48,8% din PIB, cât s-a înregistrat la sfârșitul anului 2021, situându-se sub plafonul de 60% stabilit prin Tratatul de la Maastricht cât și sub plafonul de 49,8% din PIB stabilit prin Legea nr. 312/2021, pentru aprobarea plafoanelor unor indicatori specificați în cadrul fiscal-bugetar pe anul 2022.
  + Veniturile bugetului general consolidat au fost superioare încasărilor din perioada similară a anului anterior, atât în termeni nominali cât și ca raport în PIB, în principal, ca urmare a creșterii veniturilor din economia internă pe fondul creșterii presiunilor inflaționiste și a creșterii economice înregistrate în prima parte a anului.
  + Absorbția fondurilor externe nerambursabile reprezintă o prioritate pentru România și deși sumele din fonduri externe nerambursabile încasate în semestrul I 2022 au fost considerabil mai mari comparativ cu semestrul I 2021 totuși acestea s-au situat la un nivel redus față de cel programat pentru perioada analizată. Ca urmare este necesar ca în partea a doua a anului 2022 să se intensifice eforturile de absorbție a acestor fonduri.
* Cheltuielile bugetului general consolidat au fost cu 14,3% mai mari comparativ cu aceeași perioadă a anului anterior, situându-se sub nivelul programat.
* Cheltuielile pentru investiții s-au efectuat în principal pentru proiectele finanțate din fonduri externe nerambursabile postaderare, acestea reprezentând 57,1% din totalul cheltuielilor pentru investiții pe primele șase luni ale anului 2022.
* Având în vedere execuția bugetară din primul semestru al anului 2022 apreciem că la acest moment nu sunt evidente elemente care să conducă la depășirea țintei de deficit stabilită inițial. Totuși până la sfârșitul anului 2022, având în vedere contextul macroeconomic dificil generat de presiunea inflaționistă, compensarea facturilor pentru energie electrică și gaze naturale, creșterea costurilor de finanțare precum și de existența conflictului armat din Ucraina, este recomandată menținerea trendului pozitiv al colectării veniturilor bugetare precum și prudență în angajarea de noi cheltuieli și o mai mare rigurozitate în programarea cheltuielilor bugetare astfel încât ținta de deficit să fie respectată.

1. dețin o pondere de aproximativ 66,7% în această categorie [↑](#footnote-ref-1)
2. decembrie 2021- mai 2022/decembrie 2020-mai 2021 [↑](#footnote-ref-2)
3. Declarația unică cu termen de depunere și plată de până la 25 mai 2022 [↑](#footnote-ref-3)
4. majorarea valorii punctului de pensie de la 1.442 lei la 1.586 lei, începând cu data de 1 ianuarie 2022, conform Ordonanței de urgență a Guvernului nr. 125/2021 pentru modificarea și completarea [Legii nr. 127/2019](https://legislatie.just.ro/Public/DetaliiDocumentAfis/215973) privind sistemul public de pensii, precum și pentru modificarea și completarea Ordonanței de urgență a Guvernului nr. 6/2009 privind instituirea pensiei sociale minime garantate [↑](#footnote-ref-4)
5. exclusiv restituiri și majorări de întârziere [↑](#footnote-ref-5)
6. TVA din operațiuni interne au crescut cu 19%, iar TVA din importurile de bunuri au crescut cu 30,4% [↑](#footnote-ref-6)
7. comunicat de presă INS nr. 170/06 iulie 2022 - Comerț și servicii [↑](#footnote-ref-7)
8. comunicat de presă INS nr. 173/11 iulie 2022 - Comerț internațional cu bunuri (calcule interne) [↑](#footnote-ref-8)
9. dețin o pondere de 1,8% în totalul accizelor pentru produsele din tutun [↑](#footnote-ref-9)
10. comunicat de presă INS nr. 173/11 iulie 2022 - Comerț internațional cu bunuri (calcule interne) [↑](#footnote-ref-10)
11. OUG nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative [↑](#footnote-ref-11)